Til Justitsministeriet

E-mail: jm@jm.dk og ukn@jm.dk

Taastrup, den 13. november 2018
Sag 14-2018-00772 – Dok. 403552/mmh\_dh

Danske Handicaporganisationers (DH) høringssvar lov om ændring af værgemålsloven, lov om valg til Folketinget mv. (Valgret til personer under værgemål samt forvaltning af tortgodtgørelse tilkendt personer under værgemål)

DH takker for muligheden for at komme med bemærkninger til lov om ændring af værgemålsloven, lov om valg til Folketinget mv. (Valgret til personer under værgemål samt forvaltning af tortgodtgørelse tilkendt personer under værgemål).

Grundlæggende mener DH, at alle personer under værgemål bør have mulighed for at stemme til Folketinget.

DH er meget positiv over for, at det med lovforslaget bliver muligt for flere personer under værgemål at stemme til Folketinget og folkeafstemninger.

DH finder, at muligheden for delvis fratagelse af den retlige handleevne for personer under værgemål efter § 6 i lov om værgemål er den bedst mulige løsning inden for rammerne af grundloven.

DH håber, at indførelse af muligheden for delvis fratagelse af den retlige handleevne med tiden vil betyde, at alle personer under værgemål bevarer deres valgret.

## *Proportionalitetsprincippet skal styre værgemålsbestemmelsen*

Proportionalitetsprincippet er et vigtigt princip, når der er tale om værgemål. Dette fremgår ikke helt tydeligt af værgemålsloven med den nye mulighed for delvis fratagelse af den retlige handleevne.

**DH mener**, at det bør fremgå af værgemålslovens § 8, at også værgemål efter § 6, *’ikke må være mere omfattende end nødvendigt*’.

**DH mener**, at det eksplicit bør fremgå af værgemålslovens § 8, at der ikke kan ske fuld fratagelse af den retlige handleevne, hvis delvis fratagelse er tilstrækkeligt.

## *Vejledning og eksempelsamling*

Det bliver vigtigt for at den nye mulighed bliver brugt i praksis, at Statsforvaltningen og Domstolene bliver vejledt i, hvordan en delvis fratagelse af den retlige handleevne kan skrues sammen i praksis. DH kan være bekymrede for, at der vil blive udvist tilbageholdenhed med at bruge muligheden for delvist frakendelse af den retlige handleevne, hvis systemet ikke har gode, konkrete eksempler at læne sig op ad.

**DH mener**, at ministeren bør udsende en vejledning med en eksempelsamling på, hvordan delvis frakendelse af den retlige handleevne kan udformes. Handicaporganisationerne bidrager naturligvis gerne med konkrete eksempler.

## *Tvungen vurdering af værgemål*

Det bør løbende vurderes om en person er under det rigtige værgemål. Alle mennesker udvikler sig gennem deres liv og derfor kan der også ske ændringer i, hvilket værgemål der er behov for.

**DH mener**, at der bør indføres tvungen vurdering af omfang af værgemål/samværgemål/frakendelse af handleevne i forbindelse med værgens årlige regnskabsaflæggelse jf. værgemålslovens § 29.

## *Mulighed for at stemme ved det kommende Folketingsvalg*

Det vil være hensigtsmæssigt, at personer under værgemål, hvor deres værgemål kan ændres til en delvist fratagelse af den retlige handleevne, kan komme til at stemme ved det kommende Folketingsvalg.

**DH opfordrer** til, at der dels iværksættes et informationsarbejde henvist mod værger, der gør opmærksom på muligheden. Dels at der afsættes midlertidige ekstra ressourcer til Statsforvaltning, så eksisterende værgemål kan blive ændret relativt hurtigt, set i lyset af et kommende folketingsvalg ikke er langt ude i fremtiden.

For uddybende bemærkninger kontakt venligst chefkonsulent Maria Holsaae på e-mail: mmh@handicap.dk eller tlf.: 24 45 15 57.

Med venlig hilsen

Thorkild Olesen

*formand*